Adgangskrav til uddannelsen til hf-eksamen i direkte forlængelse af 10. klasse

For at have retskrav på optagelse på uddannelsen til hf-eksamen i direkte forlængelse af 10. klasse skal du opfylde en række krav.

* Du skal have **afsluttet 10. klasse**.
* Du skal have søgt om optagelse **rettidigt** i direkte forlængelse af 10. klasse. Har du søgt om optagelse senest 1. marts, har du søgt rettidigt.
* Du skal være vurderet **uddannelsesparat** til hf-uddannelsen.

For at være uddannelsesparat skal din skole vurdere, at du opfylder de faglige, sociale, personlige og praksisfaglige forudsætninger for at starte på hf- uddannelsen.

For at opfylde de faglige forudsætninger skal gennemsnittet af dine seneste standpunktskarakterer være mindst 4,0.

I slutningen af skoleåret bliver du uddannelsesparathedsvurderet i forbindelse med de afsluttende standpunktskarakterer. Det er resultatet af denne endelige uddannelsesparathedsvurdering, der er afgørende for din optagelse.

Er du vurderet ikke-uddannelsesparat til den ønskede gymnasiale uddannelse, har du alligevel krav på at blive optaget, hvis du får et gennemsnit på mindst 6,0 i de lovbundne prøver ved folkeskolens afgangseksamen og opfylder de andre adgangskrav

* Du skal have modtaget undervisning i **tysk eller fransk** i 5.-6. klasse i folkeskolen eller undervisning, der står mål hermed.
* Du skal have aflagt folkeskolens 9.-klasseprøve i **2. fremmedsprog** efter 9. klasse, hvis prøven er blevet udtrukket, eller 10.-klasseprøve i 2. fremmedsprog efter 10. klasse.
* Du skal have fulgt undervisningen i **dansk, engelsk og matematik** i 10. klasse og have aflagt 10.-klasseprøver i alle tre fag, både mundtligt og skriftligt ved afslutningen af 10. klasse.
* Du skal have aflagt folkeskolens fælles 9.-klasseprøve i **fysik/kemi, biologi og geografi** efter 9. klasse eller 10.-klasseprøven i fysik/kemi efter 10. klasse.
* Du skal have opnået mindst **2,0 i karaktergennemsnit i både dansk og matematik** i 10.-klasseprøverne.

Hvis du ikke opfylder disse krav, vil du have mulighed for at blive optaget på uddannelsen på baggrund af en **optagelsesprøve og -samtale**. Hvis du skal til optagelsesprøve og -samtale, skal du være opmærksom på, at du vil blive indkaldt hertil af den institution, som du har anført som din 1. prioritet, selvom du har fået reserveret plads på en anden institution. Det vil også være den institution, der efterfølgende vurderer, om du kan optages på uddannelsen.